
Nr.17.842/2025
RAPORT DE SPECIALITATE
privind aprobarea cererii Consiliului Județean Alba referitoare la transmiterea imobilului – teren, înscris în CF nr.122876 Alba Iulia, din domeniul public al Municipiului Alba Iulia și administrarea Consiliului Local al Municipiului Alba Iulia în domeniul public al Județului Alba și administrarea Consiliului Județean Alba
Prin prezentul proiect de hotărâre se propune aprobarea cererii Consiliului Județean Alba cu privire la trecerea imobilului – teren înscris în CF nr.122876 Alba Iulia, cu nr.cadastral 122876, în suprafață de 890 mp, având categoria de folosință curți construcții și valoarea de inventar de 629.030 lei, situat în Municipiul Alba Iulia, Cetatea Alba Carolina, Bastionul Sf.Mihail, proprietate publică a Municipiului Alba Iulia, poziția 203 pe Lista Monumentelor Istorice:codul LMI 2015, AB–II–a–A–00088, din domeniul public al Municipiului Alba Iulia și din administrarea Consiliului Local al municipiului Alba Iulia, în domeniul public al Județului Alba și în administrarea Consiliului Județean Alba, în vederea realizării obiectivului de investiții: ”Construire Centru Cultural Bastion Sfântul Mihail, restaurare și refuncționalizare clădiri și caponieră, sistematizare zonă, demolare corpuri parazitare” - cod LMI AB-I-m-A-00001.01 și AB-II-a-A-00088.

Prin proiectul mai sus amintit se urmărește restaurarea și conservarea patrimoniului cu potenţial turistic, în ansamblul arhitectonic al Cetății Alba Carolina, prin mărirea zonei publice pietonale ce a fost diminuată prin refacerea șanțurilor de vest ale Cetății, prin îndepărtarea unei părți din taluzul bastionului și aducerea terenului sistematizat din fața Centrului Cultural la nivelul pieței din fața Catedralei Încoronării.

De asemenea se urmărește crearea unui obiect de arhitectură care să ofere posibilitatea utilizării cât mai eficiente a terenului prin realizarea unui volum parțial îngropat în taluzul bastionului și folosirea diverselor zone înclinate ale volumului pentru amplasarea de spații verzi, acoperișuri înierbate, locuri de stat, gradene, etc. 
Prin volumetria discretă a obiectului propus în ansamblul urban rămâne ca volum principal Catedrala Încoronării.

În conformitate cu prevederile art.1 alin.(1) și Anexa nr.2 pct. 10 din Legea nr. 50/1991 privind autorizarea executărilor lucrărilor de construcție, republicată, cu modificările și completările ulterioare, executarea lucrărilor de construcţii pentru implementarea proiectului „Construire Centru Cultural Bastion Sfântul Mihail, restaurare şi refuncţionalizare clădiri şi caponieră, sistematizare zonă, demolare corpuri parazitare”, este permisă numai pe baza unei autorizaţii de construire sau de desfiinţare, emisă în condiţiile legii, la solicitarea titularului unui drept real asupra unui imobil - teren şi/sau construcţii - identificat prin număr cadastral, în cazul în care legea nu dispune altfel.

Conform prevederilor art.294 alin.(3) din O.U.G. nr. 57/2019 privind Codul administrativ, „Trecerea unui bun din domeniul public al unei unităţi administrativ-teritoriale de pe raza teritorială a unui judeţ în domeniul public al judeţului respectiv se face la cererea consiliului judeţean, prin hotărâre a consiliului local al comunei, al oraşului sau al municipiului, după caz.”, iar potrivit dispozițiilor art.294 alin.(5) din O.U.G. nr. 57/2019 privind Codul administrativ, „Cererile prevăzute la alin. (1)-(3) se aprobă prin hotărâre a consiliului judeţean, respectiv a consiliului local al comunei, al oraşului sau al municipiului, după caz.”  

La redactarea proiectului de hotărâre, au mai fost avute în vedere dispoziţiile art.129 alin.(2) lit.”c”, ale art.129 alin.(14), ale art.139 alin.(2), ale art.196 alin.(1) lit.”a” și ale art.294 alin.(3) din OUG nr.57/2019 privind Codul Administrativ, cu modificările și completările ulterioare, precum și dispozițiile art.863 din Legea nr.287/2009 privind Codul civil, republicată, cu modificările și completările ulterioare și ale art.5 din Legea nr.422/2001 privind protejarea monumentelor istorice, republicată, cu modificările și completările ulterioare.

